b'\n_START_ARTICLE_\nDen Transiranske Jernbane\n_START_PARAGRAPH_\nDen Transiranske Jernbane var et st\xc3\xb8rre jernbaneprojekt begyndt i 1933 og afsluttet i 1939 under ledelse af den danske ingeni\xc3\xb8r J\xc3\xb8rgen Saxild fra firmaet Kampsax. Irans monark Reza Shah, fader til den senere shah Mohammad Reza Pahlavi, havde set, hvordan Kampsax med succes havde konstrueret en 1000 km lang jernbane fra Istanbul og \xc3\xb8stp\xc3\xa5 i \xc3\xa5rene inden og \xc3\xb8nskede et basalt netv\xc3\xa6rk i Iran, som forbandt hovedstaden Teheran med Den Persiske Bugt og Det Kaspiske Hav. Kravet var, at jernbanen skulle v\xc3\xa6re f\xc3\xa6rdig, inden der var g\xc3\xa5et 6 \xc3\xa5r. Der var n\xc3\xa6sten ingen veje i omr\xc3\xa5det, hvor jernbanen skulle anl\xc3\xa6gges, hvilket selvf\xc3\xb8lgelig vanskeliggjorde arbejdet. Ofte fandt man ud af, efter at v\xc3\xa6re begyndt p\xc3\xa5 tunneler, at bjergarten ikke var egnet \xe2\x80\x93 og man m\xc3\xa5tte \xc3\xa6ndre planerne. Den transiranske jernbane blev bygget udelukkende med lokal kapital og besk\xc3\xa6ftigede p\xc3\xa5 sit h\xc3\xb8jeste 55.000 mennesker. Den 1394 km lange enkeltsporede jernbane har stigninger p\xc3\xa5 1:36 og best\xc3\xa5r af 251 store og 4000 mindre broer og 245 tunneler, heraf flere spiraltunneler p\xc3\xa5 i alt 80 km l\xc3\xa6ngde. _NEWLINE_Fem \xc3\xa5r og fire m\xc3\xa5neder efter at kontrakten var blevet underskrevet, stod jernbanen f\xc3\xa6rdig.\n_START_SECTION_\n2. verdenskrig\n_START_PARAGRAPH_\nUnder 2. verdenskrig, var jernbanen en vigtig komponent i Den Persiske Korridors forsyningsruter, som forbandt Den Persiske Bugt med Centralasien og Sovjetunionen.'